Predlog SKLEP SVETA o določitvi stališča, ki se sprejme v imenu Unije v upravnem odboru Ekonomske komisije Združenih narodov za Evropo glede osnutka novega pravilnika o vozilih s pogonom na vodik oz. gorivne celice /* COM/2014/0678 final - 2014/0313 (NLE) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija usklajene zahteve, katerih namen je odpraviti tehnične ovire v trgovini z motornimi vozili in sistemi, ki se uporabljajo za taka motorna vozila, med pogodbenicami „Revidiranega sporazuma iz leta 1958“[1] ter pri takih vozilih in sistemih zagotoviti visoko raven varnosti in varstva okolja. UN/ECE je pred kratkim dokončno oblikovala osnutek pravilnika o enotnih določbah za homologacijo motornih vozil in njihovih sestavnih delov v zvezi z varnostjo vozil s pogonom na vodik[2]. Cilj tega osnutka pravilnika je zagotoviti visoko raven varnosti sistemov za skladiščenje stisnjenega vodika, sistemov za gorivo v vozilih in njihovih sestavnih delov. Veljavne določbe globalnega tehničnega predpisa št. 13 o varnosti vodika, kot je bil sprejet s Sklepom Sveta 10157/13[3], so učinkovito prenesene v osnutek novega pravilnika UN/ECE. Namen tega predloga je opredeliti stališče Unije o navedenem osnutku pravilnika UN/ECE o varnosti vodika ter tako omogočiti Uniji, ki jo zastopa Komisija, da glasuje za ta osnutek. Točka 62 dela I Priloge IV k Direktivi 2007/46/ES Evropskega parlamenta in Sveta[4] določa, da se v zvezi z varnostjo vodika na ravni EU uporablja Uredba (ES) št. 79/2009 Evropskega parlamenta in Sveta[5]. Pozneje se sprejmejo ukrepi, ki bodo omogočili uporabo osnutka pravilnika UN/ECE o varnosti vodika v Evropski uniji za homologacijo vozil, opremljenih s takimi sistemi, ki bo enakovredna uporabi trenutne uredbe EU. · Splošno ozadje Uredba (ES) št. 79/2009 Evropskega parlamenta in Sveta določa podrobna pravila za homologacijo vozil s pogonom na vodik ter njihovih sestavnih delov. Zdaj je predvideno, da bo Unija glasovala za osnutek zadevnega osnutka novega pravilnika UN/ECE o varnosti vodika, da se na mednarodni ravni določijo skupne usklajene zahteve, ki bodo olajšale mednarodno trgovino. To bo evropski industriji proizvajalcev in dobaviteljev vozil omogočilo izpolnjevanje enega sklopa zahtev, priznanih po vsem svetu, tj. na ozemljih pogodbenic „Revidiranega sporazuma iz leta 1958“, da se spodbudi uporaba te okolju prijazne tehnologije po vsem svetu, in sicer z zmanjšanjem bremena industrije glede dvojnega testiranja in certificiranja zaradi različne nacionalne ali regionalne zakonodaje v zvezi z vozili s pogonom na vodik. · Veljavne določbe na področju, na katero se nanaša predlog Uredba (ES) št. 79/2009 Evropskega parlamenta in Sveta o homologaciji motornih vozil s pogonom na vodik. Uredba Komisije (EU) št. 406/2010 z dne 26. aprila 2010 o izvajanju Uredbe (ES) št. 79/2009 Evropskega parlamenta in Sveta o homologaciji motornih vozil s pogonom na vodik[6]. · Usklajenost z drugimi politikami in cilji Unije Predlog je v skladu s cilji okvirne direktive o homologaciji motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila, ter cilji Uredbe (ES) št. 79/2009 o homologaciji motornih vozil s pogonom na vodik. Predlog je zato v skladu s ciljem EU za zagotovitev visoke ravni varnosti v cestnem prometu v zvezi z motornimi vozili. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA · Posvetovanje z zainteresiranimi stranmi Evropska komisija se je pri pripravi predloga posvetovala z deležniki. Pri pripravah globalnega tehničnega predpisa o varnosti vodika in poznejšega osnutka novega pravilnika UN/ECE na podlagi globalnega tehničnega predpisa je neformalna delovna skupina UN/ECE za varnost vodika v okviru delovne skupine za pasivno varnost (GRSP) izvedla splošno posvetovanje, razširjene so bile informacije, v tehničnem odboru za motorna vozila pa so bile opravljene nadaljnje razprave. · Ocena učinka Evropska komisija je za Uredbo (ES) št. 79/2009 naročila pripravo ocene učinka, ki je vključevala varnost vodika. Določbe, kot so predlagane v okviru UN/ECE, so dopolnilne, vendar jih je Evropska komisija analizirala tudi v okviru študije o vozilih s pogonom na vodik: Primerjava evropske zakonodaje in osnutka globalnega tehničnega predpisa UN/ECE (posebna pogodba št. SI2.575155) v okviru večstranske okvirne pogodbe za zagotavljanje svetovalnih storitev v avtomobilskem sektorju (ENTR/2009/030). 3. PRAVNI ELEMENTI PREDLOGA · Povzetek predlaganih ukrepov Predlog določa stališče Unije pri glasovanju o osnutku novega pravilnika UN/ECE o homologaciji motornih vozil in njihovih sestavnih delov v zvezi z varnostjo vozil s pogonom na vodik. · Pravna podlaga Pravna podlaga za ta predlog je člen 114 v povezavi s členom 218(9) Pogodbe o delovanju Evropske unije. · Načelo subsidiarnosti Zahteve za varnost vodika v motornih vozilih so že usklajene na ravni Unije. Nove določbe bodo dopolnilne narave. Glasovanje v prid mednarodnim instrumentom, kot so osnutki pravilnikov UN/ECE, in njihovo vključitev v sistem Unije za homologacijo sistemov, ki se uporabljajo v motornih vozilih, lahko opravi le Unija. S tem se ne samo prepreči razdrobljenost notranjega trga, ampak se tudi zagotovijo enaki varnostni standardi po vsej Uniji. To tudi omogoča prednosti ekonomije obsega: izdelki se tako lahko izdelujejo za celoten evropski in tudi za mednarodni trg ter jih ni več treba prilagajati za pridobitev nacionalne homologacije v vsaki državi članici. Predlog je zato skladen z načelom subsidiarnosti. · Načelo sorazmernosti Predlog je v skladu z načelom sorazmernosti, saj ne presega tistega, kar je nujno za zagotovitev pravilnega delovanja notranjega trga ter hkrati visoke ravni javne varnosti in zaščite. · Izbira instrumentov Člen 218(9) PDEU zahteva, da Svet sprejme sklep o določitvi stališča, ki se v imenu Unije sprejme v organu, ustanovljenem z mednarodnim sporazumom. 4. PRORAČUNSKE POSLEDICE Predlog ne vpliva na proračun Unije. 2014/0313 (NLE) Predlog SKLEP SVETA o določitvi stališča, ki se sprejme v imenu Unije v upravnem odboru Ekonomske komisije Združenih narodov za Evropo glede osnutka novega pravilnika o vozilih s pogonom na vodik oz. gorivne celice SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) S Sklepom Sveta 97/836/ES[7] je Unija pristopila k Sporazumu Gospodarske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“). (2) Namen standardiziranih zahtev osnutka novega pravilnika UN/ECE o enotnih določbah za homologacijo motornih vozil in njihovih sestavnih delov v zvezi z varnostjo vozil s pogonom na vodik[8] je odstraniti tehnične ovire v trgovini z motornimi vozili in njihovimi sestavnimi deli med pogodbenicami „Revidiranega sporazuma iz leta 1958“ ter pri takih vozilih in njihovih sestavnih delih zagotoviti visoko raven varnosti in zaščite. (3) Primerno je določiti stališče, ki se sprejme v imenu Unije v upravnem odboru Revidiranega sporazuma iz leta 1958 v zvezi s sprejetjem navedenega osnutka pravilnika UN/ECE – SPREJEL NASLEDNJI SKLEP: Edini člen V imenu Unije se v upravnem odboru Revidiranega sporazuma iz leta 1958 sprejme stališče, da se glasuje za osnutek novega pravilnika UN/ECE o enotnih določbah za homologacijo motornih vozil in njihovih sestavnih delov v zvezi z varnostjo vozil s pogonom na vodik, kot je navedeno v dokumentu ECE TRANS/WP.29/2014/78. V Bruslju, Za Svet Predsednik [1] Sklep Sveta z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in pogojih za vzajemno priznavanje homologacij, dodeljenih na podlagi teh predpisov („Revidiran sporazum iz leta 1958“) (UL L 346, 17.12.1997, str. 78). [2] Dokument UN/ECE ECE TRANS/WP.29/2014/78. [3] Sklep Sveta 10157/13 z dne 11. junija 2013 o stališču Evropske unije v okviru ustreznih odborov Ekonomske komisije Združenih narodov za Evropo glede prilagajanja tehničnemu napredku pravilnikov UN/ECE št. 13, 13H, 16, 29, 44, 53, 79, 94, 95, 96, 117 in 130 in sprejetja predloga za globalni tehnični predpis UN/ECE za vozila s pogonom na vodik oziroma gorivne celice ter prilagajanja tehničnemu napredku globalnih tehničnih predpisov UN/ECE št. 2 in 12. [4] Direktiva 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1). [5] Uredba (ES) št. 79/2009 Evropskega parlamenta in Sveta z dne 14. januarja 2009 o homologaciji motornih vozil s pogonom na vodik in spremembi Direktive 2007/46/ES (UL L 35, 4.2.2009, str. 32). [6] Uredba Komisije (EU) št. 406/2010 z dne 26. aprila 2010 o izvajanju Uredbe (ES) št. 79/2009 Evropskega parlamenta in Sveta o homologaciji motornih vozil s pogonom na vodik (UL L 122, 18.5.2010, str. 1). [7] Sklep Sveta z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in pogojih za vzajemno priznavanje homologacij, dodeljenih na podlagi teh predpisov („Revidiran sporazum iz leta 1958“) (UL L 346, 17.12.1997, str. 78). [8] Dokument UN/ECE ECE TRANS/WP.29/2014/78.